**Satisfacció i ocupació dels graduats en Informació i Documentació de la Facultat de Biblioteconomia i Documentació de la Universitat de Barcelona**

Maite Comalat Navarra1

Amadeu Pons i Serra2

1 [http://orcid.org/0000-0002-4214-3320](http://orcid.org/0000-0002-4214-3320.%20). Departament de Biblioteconomia, Documentació i Comunicació Audiovisual. Centre de Recerca en Informació, Comunicació i Cultura. [comalat@ub.edu](file:///C:/Users/comalat/OneDrive%20-%20Universitat%20de%20Barcelona/Article%20enquesta%20graduats/comalat@ub.edu)

2 <https://orcid.org/0000-0002-2026-5570>. Departament de Biblioteconomia, Documentació i Comunicació Audiovisual. Centre de Recerca en Informació, Comunicació i Cultura. [pons@ub.edu](file:///C:/Users/comalat/OneDrive%20-%20Universitat%20de%20Barcelona/Article%20enquesta%20graduats/pons@ub.edu)

**Paraules clau:** satisfacció, ocupació, graduats, Informació i Documentació

1. **Introducció**

Una de les funcions principals de la universitat és contribuir a la formació dels professionals del país de les diverses especialitats. Per assegurar la màxima qualitat possible d’aquest procés cal una avaluació contínua dels diferents elements que hi intervenen (objectius d’aprenentatge, continguts, metodologies seguides...). En aquest procés d’avaluació global hi ha dos aspectes imprescindibles a tenir en compte: la percepció dels estudiants sobre la seva pròpia experiència com a tals, i la taxa d’ocupació dels titulats.

La Facultat ha estat sempre interessada a recollir aquest tipus de dades per poder fer una anàlisi aprofundida que aporti elements per a la millora dels ensenyaments i de totes les activitats d’orientació que es realitzen al llarg dels estudis. Així ho demostren diversos articles publicats pel professorat de la Facultat (Comalat, Espelt i Rubió, 2003; Borrego, Comalat i Estivill, 2004; Urbano i Argudo, 2010; Abadal, Borrego i Serra, 2012). A més, en els darrers anys, també les universitats, de la mà de l’Agència per a la Qualitat del Sistema Universitari de Catalunya (AQU), ha afavorit la realització d’estudis en aquesta mateixa línia que permeten obtenir dades que són de gran interès per analitzar i comparar els resultats (Agència per a la Qualitat del Sistema Universitari de Catalunya, 2017).

Pel que fa a la satisfacció dels estudiants amb la seva titulació, les universitats porten a terme una enquesta als seus titulats recents a partir d’un model de l’AQU treballat amb totes les universitats (Universitat de Barcelona, 2017).

L’AQU coordina, a més, la realització d’una enquesta, que es porta a terme de manera triennal des de fa disset anys, sobre la qualitat de la inserció dels graduats. Aquesta enquesta s’envia als titulats al cap de tres d’anys d’haver acabat els estudis. La darrera edició disponible d’aquesta enquesta, del 2017, es va fer arribar a més de 55.000 universitaris titulats, amb algunes excepcions, el curs 2012-13.

L’interès d’aquestes enquestes és indubtable, però les dades que se n’obtenen donen, en el primer cas, una perspectiva molt immediata, sense que els graduats hagin pogut valorar l’interès professional de la seva titulació i, en el segon cas, són allunyades en el temps i fan difícil l’anàlisi per a la millora. Per aquesta raó, durant el curs 2014-2015 la Facultat va dissenyar una enquesta per als titulats, que des de llavors es lliura a tots els graduats quan passen per la Secretaria d’Estudiants i Docència (SED) a recollir el títol.

1. **Objectius**

Entre els anys 2015 i 2016, la Facultat va portar a terme l’acreditació dels seus ensenyaments. Aquest procés va significar una molt bona oportunitat per recollir i revisar les accions dutes a terme en els cinc estàndards que fixa la guia d’avaluació de l’AQU: la qualitat del programa formatiu, la pertinència de la informació pública, l’eficàcia del sistema de garantia interna de la qualitat, l’adequació del professorat al programa formatiu i l’eficàcia dels sistemes de suport. D’entre tots els elements analitzats destaquem els resultats obtinguts pel que fa a la satisfacció per part dels estudiants i la inserció laboral, que van permetre formular dins del Pla de millores resultant del procés, i davant de les evidències obtingudes, una proposta de millora relacionada amb la inserció laboral. La proposta fixava, d’una banda, la necessitat d’analitzar l’evolució de les dades obtingudes mitjançant l’enquesta de la Facultat als titulats i, d’altra, les ofertes de feina que es gestionen des del SIOF (Servei d’Informació i Ofertes de Feina) i, en tots dos casos, establir un protocol que permetés fer-ne el seguiment.

Aquesta comunicació pretén respondre a la proposta de millora formulada i, alhora, posar en evidència l’interès d’obtenir dades de contrast amb les enquestes fetes per l’AQU i la UB pel que fa a la satisfacció i a la inserció laboral dels titulats. Així doncs, en primer lloc, l’objectiu de la comunicació és analitzar les dades de l’enquesta que la Facultat passa anualment als seus graduats en Informació i Documentació per posar al dia les dades publicades en anys anteriors i veure l’evolució pel que fa a la satisfacció amb la titulació i, alhora, el nivell d’ocupació dels graduats. En segon lloc, la comunicació contrastarà aquestes dades amb les obtingudes per l’enquesta de la UB pel que fa a satisfacció i amb les dades de l’enquesta de l’AQU pel que fa a inserció laboral.

1. **Metodologia**

L’enquesta preparada per la Facultat, que es porta a terme sistemàticament des del mes d’octubre de 2015, té dos objectius fonamentals. Per una banda, recollir informació dels graduats sobre la satisfacció global amb els estudis i, per l’altra, obtenir dades sobre la seva situació laboral.

Fins al moment, s’han elaborat tres informes amb aquestes dades, que estan publicats a la pàgina web de la Facultat (Facultat de Biblioteconomia i Documentació, 2018) i que recullen dades de 99 graduats en Informació i Documentació: 39 que van recollir el títol durant el curs 2015-16, 34 que ho van fer durant el 2016-17 i 26 graduats que van recollir el títol durant el curs 2017-18.

Taula 1. Nombre d’enquestes de graduats recollides per la Facultat a través de la SED

|  |  |  |
| --- | --- | --- |
| 2015-16 | 2016-17 | 2017-18 |
| 39 | 34 | 26 |

D’aquesta manera, el centre disposa d’informació per poder contrastar amb els resultats de les enquestes que elabora l’AQU cada tres anys i amb les que la UB publica anualment. L’informe de l’AQU que s’utilitzarà per a la comparació de dades és l’informe sobre inserció laboral que es va publicar l’any 2017, ja que l’anterior, corresponent al 2014, recull les dades dels titulats previs a l’establiment de l’Espai Europeu d’Educació Superior i que, per tant, van cursar la diplomatura de Biblioteconomia i Documentació o la llicenciatura de Documentació.

Les dades generals publicades i analitzades a l’informe de l’AQU es poden completar amb les dades publicades al portal *EUC: Dades del sistema universitari català* (Agència per a la Qualitat del Sistema Universitari de Catalunya, 2018) que recull els resultats de la sisena edició de l’enquesta d’inserció laboral a les persones titulades de les universitats catalanes i de la primera enquesta sobre la satisfacció dels graduats i les graduades de les universitats catalanes, amb les dades dels graduats els cursos 2015, 2016 i 2017.

Taula 2. Nombre d’enquestes de graduats recents recollides per l’AQU

|  |  |  |
| --- | --- | --- |
|  | Enquesta sobre satisfacció (cursos 2014-2017) (1) | Enquesta d’inserció  (curs 2012-13) (2) |
| Nombre graduats | 106 | 51 |
| Nombre respostes | 34 | 24 |
| Percentatge resposta | 32,1% | 52,9% |

1. L’enquesta recull les dades dels graduats dels cursos 2014-15, 2015-16 i 2016-17 immediatament després d’acabar els seus estudis.
2. L’enquesta recull les dades dels graduats el curs 2012-13, tres anys més tard d’acabar els seus estudis.

Per la seva banda, la Universitat de Barcelona elabora i publica anualment els informes sobre la satisfacció de graduats, per centre i per titulació, que permeten fer una anàlisi evolutiva i comparativa dels resultats.

Taula 3. Nombre d’enquestes de graduats recents recollides per la UB

|  |  |  |  |  |  |
| --- | --- | --- | --- | --- | --- |
|  | 2013 | 2014 | 2015 | 2016 | 2017 |
| Nombre graduats | 30 | 41 | 39 | 43 | 27 |
| Nombre respostes | 22 | 12 | 14 | 20 | 8 |
| Percentatge resposta | 73,3% | 29,3% | 35,9% | 46,5% | 29,6% |

1. **Anàlisi dels resultats obtinguts a les enquestes dels graduats de la Facultat**
   1. **Perfil dels enquestats**

L’enquesta s’omple en el moment que els graduats recullen el seu títol a la secretaria de la Facultat, i això s’esdevé a partir d’un any que han demanat el títol, un cop han acabat els estudis. Alguns són puntuals en aquesta recollida, mentre que d’altres deixen passar més temps. Així doncs, els graduats que omplen l’enquesta un any determinat formen part de promocions diverses, i això ens impedeix conèixer el percentatge de resposta. Tot i així, sí que podem afirmar que el 25,6% de les respostes obtingudes el curs 2015-2016 van ser d’alumnes que van iniciar els estudis l’any 2009; el 41,2% dels alumnes que la van omplir el curs 2016-2017 els van començar l’any 2010, i que un 38,5% dels que la van omplir el curs 2017-2018 els havien començat l’any 2012.

Taula 4. Any d’inici dels estudis (enquestes de la Facultat BiD)

|  |  |  |  |
| --- | --- | --- | --- |
|  | 2015-16 | 2016-17 | 2017-18 |
| Abans del 2005 | 2 | 0 | 0 |
| Entre 2005 i 2008 | 5 | 3 | 2 |
| 2009 | 10 | 4 | 2 |
| 2010 | 9 | 14 | 6 |
| 2011 | 6 | 5 | 2 |
| 2012 | 2 | 5 | 10 |
| 2013 | 1 | 0 | 3 |
| 2014 | 1 | 2 |  |
| NC | 3 | 1 | 1 |

En l’enquesta es demana els motius pels quals van triar el grau d’Informació i Documentació. El percentatge més gran afirma que ho van fer perquè eren els que els agradava. En segon lloc, i a bastanta distància, uns quants afirmen que ho van fer per la bona sortida laboral que té la carrera.

Taula 5. Raons per les quals van triar la titulació

|  |  |  |  |
| --- | --- | --- | --- |
|  | 2015-16 | 2016-17 | 2017-18 |
| Bona sortida laboral | 9 | 5 | 8 |
| Consell d’amics/familiars | 1 | 4 | 2 |
| És la que m’agradava | 19 | 20 | 11 |
| Nota de tall | 2 | 1 | 1 |
| S’hi matriculaven els amics | 1 | 0 | 0 |
| Altres: | 6 | 4 | 4 |
| N/C | 1 | 0 | 0 |

* 1. **Satisfacció amb la titulació**

Un dels blocs més destacats de l’enquesta fa referència a la valoració global de la titulació. En aquest cas podem observar que les puntuacions es troben sempre per sobre del 3,5 sobre 5 (excepte en el cas de les accions de mobilitat dels alumnes que van omplir les enquestes durant el curs 2017-2018, que rep una puntuació de 3,36). En gairebé tots els ítems s’observa una millora progressiva de la valoració, de la qual destaquen les pràctiques curriculars i no curriculars, que són els ítems més ben valorats per tots els alumnes i se situen sempre en el 4 o per sobre. La formació pel que fa a les competències personals també és un ítem ben valorat, que arriba a un 4,19 en les enquestes finals i que va millorant progressivament. També s’incrementa al llarg dels tres cursos la percepció pel que fa a la millora de les habilitats comunicatives.

Com a resultat coherent del que s’ha comentat, els alumnes consideren que la titulació ha respost a les seves expectatives i n’estan globalment satisfets, dos ítems que, com la resta, permeten observar una lleugera progressió positiva en les enquestes analitzades, que arriben a un 4 en les enquestes del curs 2017-2018.

Taula 6. Valoració global de la titulació (entre 1 i 5)

|  |  |  |  |
| --- | --- | --- | --- |
|  | 2015-16 | 2016-17 | 2017-18 |
| 1. La titulació ha respost a les teves expectatives | 3,69 | 3,64 | 4,00 |
| 2. L’estructura del pla d’estudis et va permetre una progressió adequada del teu aprenentatge | 3,63 | 3,62 | 3,88 |
| 3. Les pràctiques externes curriculars obligatòries et van permetre aplicar i consolidar coneixements i habilitats adquirits durant la titulació? | 4,09 | 4,13 | 4,00 |
| 4. Les accions de mobilitat que vas realitzar van ser rellevants per al teu aprenentatge | 3,70 | 3,69 | 3,36 |
| 5. El treball de final d’estudis (TFG o TFM) et va permetre valorar el teu grau d’assoliment de les competències de la titulació | 3,64 | 3,65 | 3,69 |
| 6. La formació rebuda t’ha permès millorar les teves habilitats comunicatives | 3,62 | 3,82 | 3,96 |
| 7. La formació rebuda t’ha permès millorar les teves competències personals (aprenentatge autònom, presa de decisions, resolució de nous problemes, anàlisi crítica, etc.) | 3,77 | 3,91 | 4,19 |
| 8. La formació rebuda t’ha permès millorar la teva capacitat de lideratge i treball en equip | 3,62 | 3,55 | 3,77 |
| 9. La formació rebuda t’ha permès millorar les teves capacitats per una futura activitat professional | 3,90 | 4,21 | 4,04 |
| 10. Si en vas fer, les pràctiques no curriculars et van permetre aplicar i consolidar coneixements i habilitats adquirits durant la titulació | 4,00 | 4,23 | 4,00 |
| 11. Estàs satisfet/a amb la titulació | 3,78 | 4,00 | 4,03 |

L’anàlisi de les respostes a les preguntes anteriors permet veure un nivell de satisfacció força positiu, que es confirma amb les respostes obtingudes pel que fa al percentatge d’alumnes que repetiria la mateixa titulació, que es situa per sobre del 75% i que, en el curs 2017-2018, arriba quasi a un 85% i, també, al percentatge d’alumnes que afirmen que triarien la mateixa universitat, que arriba a un 100% en el cas d’aquests mateixos alumnes.

Taula 7. Tria de titulació i d’universitat (respostes afirmatives)

|  |  |  |  |
| --- | --- | --- | --- |
|  | 2015-16 | 2016-17 | 2017-18 |
| 12. Si tornessis a començar, triaries la mateixa titulació? | 79,48% | 76,47% | 84,61% |
| 13. Si tornessis a començar, triaries la mateixa universitat? | 87,17% | 88,23% | 100% |

* 1. **Ocupació**

Pel que fa a la situació laboral, es posa en evidència l’alt percentatge de persones que estaven ocupades en el moment de recollir el seu títol ja que es situa per sobre del 70% els tres anys, tal i com podem veure a la taula 8. Aquesta és una dada significativa i, encara ho és més, si ens fixem que el nombre de persones que ocupen un lloc de treball relacionat amb els estudis és molt alt. La taula 9 permet veure que aproximadament un 73% de les persones van trobar aquesta feina durant els estudis o durant els 6 mesos posteriors a haver-se graduat.

Taula 8. Situació laboral

|  |  |  |  |  |  |  |
| --- | --- | --- | --- | --- | --- | --- |
|  | 2015-16 | | 2016-17 | | 2017-18 | |
| Ocupat | 33 | 84,6% | 24 | 70,6% | 21 | 80,8% |
| Atur | 3 | 7,7% | 6 | 17,6% | 4 | 15,4% |
| Inactiu (si estàs estudiant i no treballes) | 2 | 5,1% | 2 | 5,9% | 1 | 3,8% |
| No contesta | 1 | 2,6% | 2 | 5,9% | 0 | 0% |

Taula 9. Temps transcorregut per trobar la primera feina relacionada amb els estudis

|  |  |  |  |  |  |  |
| --- | --- | --- | --- | --- | --- | --- |
|  | 2015-16 | | 2016-17 | | 2017-18 | |
| Abans d’acabar els estudis | 16 | 41% | 8 | 23,5% | 9 | 34,6% |
| Entre 1 i 6 mesos | 10 | 25,6% | 15 | 44,1% | 10 | 38,5% |
| Entre 7 i 12 mesos | 3 | 7,7% | 3 | 8,8% | 4 | 15,4% |
| Més d’un any | 2 | 5,1% | 4 | 11,8% | 0 | 0% |
| Mai cap feina relacionada amb els estudis | 8 | 20,5% | 2 | 5,9% | 3 | 11,5% |
| No contesta | 0 | 0% | 2 | 5,9% | 0 | 0% |

Les dades de la taula 10 posen en evidència que un 73% de les persones enquestades durant el curs 2017-2018 treballen en un àmbit vinculat amb els estudis, i que un 7,7%, tot i que la feina no està vinculada amb els estudis, sí que el grau ha estat un requisit necessari per accedir-hi. Malauradament, però, no han estat els recursos de la Facultat els que han donat a conèixer aquestes feines. A la taula 11 es mostra com només un 27% d’aquestes persones han trobat la seva feina a través del SIOF (Servei d’Informació d’Ofertes de Feina).

Taula 10. Feina relacionada amb els estudis

|  |  |  |  |  |  |  |
| --- | --- | --- | --- | --- | --- | --- |
|  | 2015-16 | | 2016-17 | | 2017-18 | |
| Sí | 28 | 71,8% | 22 | 64,7% | 19 | 73,1% |
| No, però requereix titulació universitària | 1 | 2,6% | 3 | 8,8% | 2 | 7,7% |
| No, i no requereix cap titulació univ. | 7 | 17,9% | 4 | 11,8% | 2 | 7,7% |
| No contesta | 3 | 7,7% | 5 | 14,7% | 3 | 11,5% |

Taula 11. Els serveis de la Facultat han estat útils per aconseguir aquesta feina

|  |  |  |  |  |  |  |
| --- | --- | --- | --- | --- | --- | --- |
|  | 2015-16 | | 2016-17 | | 2017-18 | |
| Sí | 12 | 30,8% | 9 | 26,5% | 7 | 26,9% |
| No | 23 | 59% | 23 | 67,6% | 16 | 61,5% |
| No contesta | 4 | 10,3% | 2 | 5,9% | 3 | 11,5% |

La darrera taula dona dades sobre els llocs de treballs específics ocupats per les persones enquestades i, tot i que les dades recollides poden ser pocs significatives per la dispersió de les respostes, ens aporten algunes idees que val la pena comentar. Els graduats donen aquesta informació a partir d’una llista tancada en la qual es pot observar que les biblioteques (públiques, especialitzades i universitàries, però no escolars) ocupen una part significativa dels graduats (un 28%, 23% i 15% per a cadascun dels cursos); els arxius privats o públics, les consultories i les empreses de serveis també ocupen una part dels graduats i sembla que les agències de publicitat i màrqueting, els gabinets de comunicació empresarial i els mitjans de comunicació comencin a veure el servei que poden oferir-los els graduats en informació i documentació.

Taula 12. Lloc de treball actual

|  |  |  |  |  |  |  |
| --- | --- | --- | --- | --- | --- | --- |
|  | 2015-16 | | 2016-17 | | 2017-18 | |
| Agències de publicitat i màrqueting | 0 | 0% | 0 | 0% | 1 | 3,8% |
| Arxius (privats o públics) | 4 | 10,3% | 4 | 11,8% | 3 | 11,5% |
| Autònom per projectes/Freelance | 0 | 0% | 3 | 8,8% | 2 | 7,7% |
| Biblioteques escolars | 1 | 2,6% | 0 | 0% | 0 | 0% |
| Biblioteques especialitzades | 2 | 5,1% | 2 | 5,9% | 2 | 7,7% |
| Biblioteques públiques | 6 | 15,4% | 4 | 11,8% | 2 | 7,7% |
| Biblioteques universitàries | 3 | 7,7% | 3 | 8,8% | 2 | 7,7% |
| Consultories (empresarials, legals, RRHH...) | 3 | 7,7% | 3 | 8,8% | 2 | 7,7% |
| Empreses de serveis | 2 | 5,1% | 6 | 17,6% | 2 | 7,7% |
| Gabinets de comunicació empresarial | 0 | 0% | 1 | 2,9% | 1 | 3,8% |
| Mitjans de comunicació | 2 | 5,1% | 1 | 2,9% | 2 | 7,7% |
| Portals web i empreses d’Internet | 3 | 7,7% | 0 | 0% | 0 | 0% |
| Productores audiovisuals independents | 0 | 0% | 0 | 0% | 0 | 0% |
| Altres | 9 | 23,1% | 3 | 8,8% | 3 | 11,5% |
| No contesten | 4 | 10,3% | 4 | 11,8% | 4 | 15,4% |

A la pregunta següent s’ofereix la possibilitat d’aportar alguna altra dada sobre el lloc de treball. En aquest cas, les respostes que s’ofereixen no apunten cap tendència significativa, tot i que dues persones graduades que van omplir l’enquesta el curs 2015-16 responen que treballen en l’àmbit de la seguretat informàtica o ciberseguretat. Aquesta tendència, però, no es repeteix en els cursos següents tot i que sí que apareixen altres feines no vinculades estrictament amb els estudis com ara analista de laboratori, ensenyament o llibreria.

1. **Comparació dels resultats de l’enquesta de la Facultat amb els obtinguts a través de les enquestes de la UB i de l’AQU**

A continuació es comparen aquests resultats amb les respostes obtingudes en les enquestes de la UB (que els graduats omplen en el mateix curs en què finalitzen els estudis) i amb els resultats obtinguts per l’AQU (que s’obtenen al cap de tres anys d’haver acabat). Tot i que la mostra sobre la qual es recull no és la mateixa i que les enquestes recollides per la UB i per l’AQU no tenen, com ja hem comentat, els mateixos objectius, sembla que la comparació de les dades presenta una situació interessant de ser analitzada en aquells casos en què, com es comentarà, les preguntes permeten aquesta comparació.

En primer lloc, si comparem les dades referents a la satisfacció dels graduats amb la seva titulació obtingudes a partir de la mitjana de cada enquesta, podem constatar algunes diferències significatives tal i com es pot veure a la taula 13 ja que, en tots els casos (exceptuant les accions de mobilitat), les respostes són més positives quan els graduats les valoren uns anys més tard d’haver finalitzat els estudis i quan, probablement, han pogut comprovar la seva utilitat en el món laboral. Cal recordar, en aquest sentit, que són molts els alumnes ocupats que omplen aquestes enquestes.

Taula 13. Satisfacció de la titulació (enquesta Facultat i UB) (1)

|  |  |  |  |
| --- | --- | --- | --- |
|  | Facultat | UB | Dif. |
| 2. L’estructura del pla d’estudis et va permetre una progressió adequada del teu aprenentatge | 3,71 | 3,44 | +0,27 |
| 3. Les pràctiques externes curriculars obligatòries et van permetre aplicar i consolidar coneixements i habilitats adquirits durant la titulació? | 4,07 | 4,01 | +0,06 |
| 4. Les accions de mobilitat que vas realitzar van ser rellevants per al teu aprenentatge | 3,58 | 3,67 | -0,09 |
| 5. El treball de final d’estudis (TFG o TFM) et va permetre valorar el teu grau d’assoliment de les competències de la titulació | 3,66 | 3,53 | +0,13 |
| 6. La formació rebuda t’ha permès millorar les teves habilitats comunicatives | 3,8 | 3,67 | +0,13 |
| 7. La formació rebuda t’ha permès millorar les teves competències personals (aprenentatge autònom, presa de decisions, resolució de nous problemes, anàlisi crítica, etc.) | 3,96 | 3,63 | +0,33 |
| 9. La formació rebuda t’ha permès millorar les teves capacitats per una futura activitat professional | 4,05 | 3,82 | +0,23 |
| 10. Si en vas fer, les pràctiques no curriculars et van permetre aplicar i consolidar coneixements i habilitats adquirits durant la titulació | 4,08 | 4,01 | +0,07 |
| 11. Estàs satisfet/a amb la titulació | 3,94 | 3,61 | +0,33 |

1. S’han eliminat les respostes obtingudes a les preguntes 1 i 8 de la taula 6 (“La titulació ha respost a les teves expectatives” i “La formació rebuda t’ha permès millorar la teva capacitat de lideratge i treball en equip”) perquè a les enquestes de la UB aquestes preguntes es deixen de fer a partir de l’any 2015.

Malauradament, aquestes dades no es poden comparar amb les dades recollides a l’enquesta de l’AQU ja que no s’utilitza la mateixa escala i no és possible fer una correspondència entre les preguntes.

Sí que són comparables les dades recollides a les tres enquestes pel que fa a la repetició en la tria de la titulació i de la universitat per cursar-la i, en aquest cas, les respostes mostren una major satisfacció entre l’alumnat que respon l’enquesta de la UB i de la Facultat que el que respon l’enquesta de l’AQU. Com hem pogut veure a la taula 7, els resultats entre els diferents cursos són sensiblement diferents quan recollim les dades de l’enquesta de la Facultat. En les dades recollides a la taula 14, que mostren els resultats de l’enquesta de la UB, es pot observar una variabilitat molt significativa en els resultats obtinguts els cursos 2012-13 i 2015-16 (enfront dels altres cursos), on els percentatges de graduats que repetirien la titulació és molt baixa. En el primer cas, es podria pensar que un alt nombre de persones que responen l’enquesta són retitulats que ja tenien la diplomatura i van optar per cursar el grau, i que no estan satisfets amb una titulació que han fet sense que hagi estat pensada per a aquest perfil d’alumne, i que explicaria, també, que el nombre de graduats que repetirien la mateixa universitat sigui més baix que el d’altres cursos. En el cas dels resultats del curs 2015-16 no podem conèixer les raons que justifiquen aquest baix percentatge que contrasta amb els percentatges per sobre del 75% que s’obtenen en els altres cursos.

Taula 14. Tria de titulació i d’universitat (enquesta UB)

|  |  |  |  |  |  |
| --- | --- | --- | --- | --- | --- |
|  | 2012-13 | 2013-14 | 2014-15 | 2015-16 | 2016-17 |
| 12. Si tornessis a començar, triaries la mateixa titulació? | 45,5% | 83,3% | 78% | 35% | 87% |
| 13. Si tornessis a començar, triaries la mateixa universitat? | 59,1% | 66,7% | 85% | 75% | 75% |

També mostren resultats divergents les dades obtingudes a l’enquesta de l’AQU, que es reprodueixen a la taula 15, i que evidencien diferències significatives entre els resultats de l’enquesta de satisfacció (recent graduats) i de l’enquesta d’inserció (realitzada tres anys més tard d’acabar els estudis) que permeten constatar una valoració més positiva entre els graduats al cap d’uns anys de finalitzar els estudis. Aquesta mateixa tendència es pot veure si es comparen els resultats dels graduats el curs 2012-13 obtinguts a l’enquesta de la UB (taula 14) i a l’enquesta d’inserció laboral de l’AQU (taula 15) on es pot veure una diferència de 21,2 punts pel que fa a la tria de titulació i de 29,8 punts a la tria d’universitat.

Taula 15. Tria de titulació i d’universitat (enquesta AQU)

|  |  |  |
| --- | --- | --- |
|  | Enquesta de satisfacció (cursos 2014-17) | Enquesta d’inserció  (curs 2012-13) |
| 12. Si tornessis a començar, triaries la mateixa titulació? | 50% | 66,70% |
| 13. Si tornessis a començar, triaries la mateixa universitat? | 79,40% | 88,90% |

Pel que fa a l’ocupació, hem pogut constatar que els resultats de l’enquesta de la Facultat permeten veure que un 78,7% dels graduats està treballant i que un 79,8% va trobar feina abans d’acabar els estudis o abans de 12 mesos d’haver obtingut el títol. Els resultats de l’enquesta de l’AQU pel que fa a l’ocupació (recordem, amb dades dels graduats del curs 2012-13) avalen aquestes dades ja que un 96,3% afirma que està ocupat i un 88,4% diu haver trobat la feina abans d’acabar els estudis (76,9%) o en l’any posterior a haver-los finalitzat (11,5%).

L’enquesta de l’AQU també pregunta sobre la vinculació de la feina amb els estudis i, en aquest cas, els resultats obtinguts són lleugerament inferiors als de l’enquesta de la Facultat. En el cas de l’AQU, un 34,6% afirma que la feina està relacionada amb els estudis, una dada que en el cas de l’enquesta de la Facultat es situava entre el 64% i el 73%. Tot i que la feina no està relacionada amb els estudis, la titulació ha estat un requisit per obtenir-la i un 42,3% dels graduats que responen l’enquesta d’AQU així ho afirmen, malauradament, però, un 23,1% fa una feina on no es requereix cap titulació universitària.

1. **Resultats**

Les dades recopilades pel que fa a la satisfacció dels graduats permet veure una millora progressiva al llarg dels anys. De les dades recollides als informes de la UB es pot veure que la valoració mitjana de la sèrie de cinc anys disponibles (2013-2017), es manté per sobre del 3 (en una escala de l’1 al 5), essent el resultat més baix el que fa referència a l’estructura del pla d’estudis amb un 3,44 i els més alts els de les pràctiques externes curriculars i no curriculars amb un 4,01. Aquestes valoracions, que els alumnes fan en acabar els estudis, es troben en la mateixa línia que els resultats obtinguts a l’enquesta feta a la Facultat al cap d’un any o més d’haver acabat. Els alumnes que van recollir el títol durant el curs 2015-16 valoren la seva satisfacció amb la titulació en un 3,78 i els que el varen recollir durant el curs 2017-18, en un 4,03 (sempre sobre 5).

Pel que fa a la inserció laboral, els resultats dels graduats indiquen una tendència positiva i es situen en uns molt bons percentatges. Un 84,6% dels titulats que van recollir el títol durant curs 2015-16 afirmen que estan ocupats, un 66,6% van trobar feina abans dels sis mesos posteriors després de finalitzar els estudis, i un 71,8% afirmen treballar en tasques relacionades amb la titulació. Els titulats que van recollir el títol durant el curs 2017-18 aporten unes dades fins i tot més positives: un 80,8% estan ocupats, un 73,1% abans dels sis mesos i un 73,1% en feines vinculades a la titulació.

1. **Bibliografia**

Abadal, E., Borrego, Á., & Serra Pérez, R. (2012). Mercat laboral dels professionals de la informació: evolució de l’oferta i dels perfils ocupacionals*. BiD: textos universitaris de Biblioteconomia i Documentació*, *29*. doi:<http://dx.doi.org/10.1344/BiD2012.29.7>

Agència per a la Qualitat del Sistema Universitari de Catalunya (2017). *La inserció laboral dels graduats i graduades de les universitats catalanes*. Barcelona: AQU. Disponible a: <http://www.aqu.cat/doc/doc_56174010_1.pdf>

Agència per a la Qualitat del Sistema Universitari de Catalunya (2018). *EUC dades: Dades del sistema universitari català.* Barcelona: AQU. Disponible a: [http://estudis.aqu.cat/dades/](http://estudis.aqu.cat/dades/Web/Inici)

Borrego, Á., Comalat, M., & Estivill, A. (2004). Inserció laboral dels titulats en Biblioteconomia i Documentació per la Universitat de Barcelona. *BiD: textos universitaris de biblioteconomia i documentació*, *12*. Disponible a: <http://bid.ub.edu/12borreg.htm>

Comalat Navarra, M., Espelt Busquets, C., & Rubió Rodón, A. (2003). Nous jaciments laborals per a diplomats: anàlisi dels convenis de cooperació educativa de la Facultat de Biblioteconomia i Documentació (UB), 1998-2002. *Item*, *33*, 71-83. Disponible a: <https://www.raco.cat/index.php/Item/article/view/22589/22423>

Facultat de Biblioteconomia i Documentació (2018). *Enquesta de satisfacció i ocupació dels titulats*. Disponible a: <http://www.ub.edu/biblio/saiqu/dades-i-indicadors/insercio_laboral/enquesta_de_satisfaccio_i_ocupacio_dels_titulats>

Hugo Artaza, C. (2011). El mercado laboral de los titulados en Biblioteconomía y Documentación: análisis de las ofertas de empleo publicadas en IWETEL durante el periodo 2000-2007. *Biblios: revista de Bibliotecología y Ciencias de la Información*, *44*. doi:doi.org/10.5195/biblios.2011.13

Martín González, Y., Travieso Rodríguez, C., Ríos Hilario, A. B., Hernández Olivera, L., & Caro Castro, C. (2014). La inserción profesional de los graduados en Información y Documentación: el caso de la Universidad de Salamanca. *BiD: textos universitaris de biblioteconomia i documentació*, *32*. doi:<http://dx.doi.org/10.1344/BiD2014.32.11>

Moreiro-González, J. A. (2015). Empiezan a cambiar las cosas en el mercado de trabajo de los titulados en información y documentación?. *Anuario ThinkEPI*, *10,* 49-55. doi:[doi.org/10.3145/thinkepi.2016.04](https://doi.org/10.3145/thinkepi.2016.04)

Tejada-Artigas, C., & Moreiro, J. A. (2003). Mercado de trabajo en Biblioteconomía y Documentación. Estudios sobre la inserción laboral de los titulados universitarios. *El profesional de la información*, *12*(1), 4-9. Disponible a: <http://eprints.rclis.org/13045/1/Mercado_de_trabajo_en_biblioteconom%C3%ADa_y_documentaci%C3%B3n.pdf>

Universitat de Barcelona (2017). *Enquestes de satisfacció de graduats i graduades.* Barcelona: Universitat de Barcelona. Gabinet Tècnic del Rectorat. Disponible a: <http://www.ub.edu/gtr/enquestes_graduats.html>

Urbano, C., & Argudo Plans, S. (2010). Formación universitaria en información y documentación: 2010, el complejo despertar a un escenario abierto. *Anuario ThinkEPI*, *2010*, 17-25. Disponible a: <http://hdl.handle.net/2445/54914>

Juny 2019